คลังเข้มแก้รุกที่สวนผึ้ง
&#8220;วิรุฬ&#8221; นั่งหัวโต๊ะแก้บุกรุกสวนผึ้ง
20 เม.ย. 2555

“วิรุฬ” นั่งหัวโต๊ะแก้บุกรุกสวนผึ้ง
นายนริศ ชัยสูตร อธิบดีกรมธนารักษ์ เปิดเผยว่า นายวิรุฬ เตชะไพบูลย์ รมช.คลัง จะตั้งคณะกรรมการขึ้นมาแก้ไขปัญหาการบุกรุกที่ราชพัสดุ อ.สวนผึ้ง จ.ราชบุรี โดยที่นายวิรุฬ จะนั่งเป็นประธานกรรมการชุดนี้เอง เพราะเห็นว่าที่ผ่านมาปัญหาการบุกรุกยังไม่ได้รับการแก้ไข และมีเพิ่มมากขึ้น
กรมธนารักษ์ได้เก็บข้อมูลระหว่างปี 2535-2538 พบว่ามีผู้บุกรุกจำนวน 6,000 ราย ในจำนวนนี้มี 2,000 ราย ขอโต้แย้งพิสูจน์สิทธิครอบครอง อีก 1,000 ราย ไม่โต้แย้งยอมรับว่าบุรุก ซึ่งทั้งหมดเป็นชาวบ้านที่เข้ามาอยู่อาศัยเป็นเวลานาน และได้แก้ไขปัญหาให้มาทำสัญญาเช่าพื้นที่เพื่อที่อยู่อาศัย
สำหรับอีก 3,000 ราย ยังอยู่เฉยๆ ไม่โต้แย้ง ไม่ยอมรับผิด พบว่าส่วนใหญ่เป็นผู้ครอบครองรายใหญ่ มีทั้งเข้าไปทำไร่และทำรีสอร์ต ซึ่งมีจำนวนเพิ่มมากขึ้นอย่างรวดเร็ว
“ตอนนี้เชื่อว่าผู้บุกรุกล่าสุดจะมากกว่าตัวเลขที่เก็บไว้ เพราะพื้นที่สวนผึ้งที่อยู่ในการดูแลของทหารมีจำนวนมากถึง 5 แสนไร่” นายนริศ กล่าว
นายนริศ กล่าวว่า นายวิรุฬ จะให้คณะกรรมการที่ตั้งขึ้นมาประสานงานใกล้ชิดกับทหารเป็นผู้ดูแลพื้นที่ โดนจะขอให้ทหารขีดเส้นให้ชัดว่าที่ดินที่อยู่ในความดูแลของทหารส่วนไหนบ้างที่จะยังสงวนไว้เพื่อการซ้อมรบหรือราชการทหาร เพื่อที่ส่วนที่ทหารไม่ได้ใช้แล้วจะได้เจรจากับผู้บุกรุกมาทำสัญญาเช่าให้ถูกต้องต่อไป
ทั้งนี้ ที่ผ่านมาการแก้ไขปัญหามีความล่าช้า เพราะเมื่อกรมธนารักษ์ เจรจากับผู้บุรุกได้ ต้องส่งเรื่องให้ทหารที่เป็นเจ้าของพื้นที่พิจารณาอีกครั้งว่าเป็นที่ดินที่ทับซ้อนกับพื้นที่สงวนไว้เพื่อการซ้อมรบหรือไม่ ซึ่งบางครั้งไปตรงกันทำให้การแก้ไขปัญหาไม่คืบหน้า
อธิบดีกรมธนารักษ์ กล่าวว่า การบุกรุกพื้นที่สวนผึ้งเป็นปัญหาของทหารที่ครอบครองพื้นที่ แต่กรมธนารักษ์ในฐานะผู้ถือกรรมสิทธิ์เข้าไปช่วยแก้ปัญหาเท่านั้น เพื่อไม่ให้ปัญหาบุกรุกในพื้นที่มากไปกว่านี้